text: সোনারগাঁওয়ে করোনায় এক লাইব্রেরি মালিকের মৃত্যু
  10:01am 2020
  আই নিউজ বিডি ডেস্ক: প্রাণঘাতী করোনাভাইরাসের হটস্পট হিসেবে পরিচিত নারায়ণগঞ্জের সোনারগাঁওয়ে কোভিড-১৯ রোগে আক্রান্ত হয়ে এবার এক লাইব্রেরির মালিকের মৃত্যু হয়েছে। করোনায় মারা যাওয়া ওই ব্যক্তির নাম মোতালেব মিয়া (৬৫)। রোববার সকালে ঢাকা মেডিকেল কলেজ হাসপাতালে চিকিৎসাধীন অবস্থায় তার মৃত্যু হয়। এ নিয়ে সোনারগাঁওয়ে করোনায় আক্রান্ত হয়ে সর্বমোট ১৬ জনের মৃত্যু হলো।
  জানা যায়, উপজেলার ব্যস্ততম মোগরাপাড়া চৌরাস্তা এলাকার স্বনামধন্য বই ব্যবসায়ী শাহপরার লাইব্রেরির মালিক মোতালেব মিয়ার ১০ দিন আগে জ্বর, কাশি, ঠান্ডা ও শ্বাসকষ্ট শুরু হয় এঘটনার পর তিনি উপজেলা স্বাস্থ্য কমপ্লেক্সে গিয়ে করোনা পরীক্ষার জন্য নমুনা জমা দেন। সেখানে নমুনা পরীক্ষার পর তার করোনা পজিটিভ ধরা পড়ে।
  এরপর থেকে মদনপুর আল বারাকা হাসপাতালে গিয়ে তিনি কয়েকদিন চিকিৎসা নেন। সেখানে তার শারীরিক অবস্থার অবনতি হলে ঢাকা মেডিকেল কলেজ হাসপাতালে নিয়ে ভর্তি করা হয়।রোববার সকালে সেখানে চিকিৎসাধীন অবস্থায় তার মৃত্যু হয়। এদিকে করোনায় আক্রান্ত হয়ে উপজেলার বিভিন্ন এলাকায় মৃত্যুবরণকারী ১৬ জনের লাশই দাফন করে এলাকায় দৃষ্টান্ত স্থাপন করেছে নারায়ণগঞ্জ-৩ আসনের সংসদ সদস্য, জাতীয় পার্টির অতিরিক্ত মহাসচিব, প্রেসিডিয়াম সদস্য ও কেন্দ্রীয় সেচ্ছাসেবক পার্টির সভাপতি লিয়াকত হোসেন খোকার স্বেচ্ছাসেবক টিম।
  বিশ্ব স্বাস্থ্য সংস্থার প্রটোকল অনুযায়ী স্বাস্থ্যবিধি মেনে রোববার বিকালে জানাজা শেষে এ টিমের সদস্যরা করোনায় আক্রান্ত হয়ে মারা যাওয়া শাহপরার লাইব্রেরির মালিক মোতালেব মিয়ার লাশ দাফন করেন।
  সোনারগাঁ উপজেলা স্বাস্থ্য ও পরিবার পরিকল্পনা কর্মকর্তা ডা. পলাশ কুমার সাহা জানান, উপজেলার বিভিন্ন এলাকায় এ পর্যন্ত সর্বমোট ৪০৮ জন করোনায় আক্রান্ত হয়েছে। মারা গেছে ১৬ জন। চিকিৎসা নেয়ার পর সুস্থ হয়েছে ২৩২ জন। তিনি আরও বলেন, সামাজিক ও শারীরিক দূরত্ব বজায় না রাখায় সোনারগাঁওয়ে করোনা রোগীর সংখ্যা বেড়েই চলছে। তিনি বলেন, এ ব্যাপারে জনসাধারণের আরও সচেতন হওয়া ও স্বাস্থ্যবিধি মেনে চলা উচিত।